**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO** „**DĖL PRITARIMO ASOCIACIJOS „kLAIPĖDOS REGIONAS“ DALYVAVIMUI INTERREG 2014-2020 M. LATVIJOS- LIETUVOS BENDRADARBIAVIMO PER SIENĄ PROGRAMOS PROJEKTE „tARPSIENINIO BENDRADARBIAVIMO STIPRINIMAS, KURIANT TVARIĄ ILGALAIKĘ PLĖTRĄ TARP KLAIPĖDOS IR KURŽEMĖS REGIONŲ“ PARTNERIO TEISĖMIS“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą dalyvauti asociacijai „Klaipėdos regionas“ Interreg 2014-2020 m. Latvijos - Lietuvos bendradarbiavimo per sieną programos projekte „Tarpsieninio bendradarbiavimo stiprinimas, kuriant tvarią ilgalaikę plėtrą tarp Klaipėdos ir Kuržemės regionų “ (angl. Strengthening inter-regional cooperation in creating sustainable regional development in Klaipeda & Kurzeme region’s) (toliau – Projektas) partnerio teisėmis pagal Interreg 2014-2020 m. Latvijos - Lietuvos bendradarbiavimo per sieną programą, IV prioritetą „Gyvenimo kokybės gerinimas, didinant viešųjų paslaugų ir viešojo administravimo institucijų veiksmingumą (11 tematinis tikslas pagal EK) ir jo tikslą „Skatinti institucinius gebėjimus ir veiksmingesnį viešąjį administravimą ir bendradarbiavimą tarp piliečių ir institucijų”.

Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybės (toliau – Savivaldybės) siekdamos bendrų tikslų vystant Klaipėdos regioną (toliau \_ Regionas) yra įsteigusios asociaciją „Klaipėdos regionas“ (toliau – AKR). Vienas iš Savivaldybių tikslų, kuris įgyvendinamas per AKR, yra siekis atstovauti AKR narių –savivaldybių – interesus, siekti naudingiau įgyvendinti bendrų pastangų reikalaujančius jos narių uždavinius bei stiprinti tarptautinių Klaipėdos regiono bendradarbiavimo ryšius su kaimyninių ir kitų šalių regionais**.**

Bendra informacija apie Projektą:

* Projekto įgyvendinimo laikotarpiai:

1. Projekto vertinimo rezultatai bus skelbiami – 2019 m. III ketv.;
2. Projekto įgyvendinimo laikotarpis (sėkmės atveju) nuo 2020-06-01 iki 2022-06-01 (24 mėn.).

* Projekto partneriai:

1. pagrindinis partneris - Latvijos Kuržemės regionas;
2. partneris – AKR, kuris atstovautų visas Regiono Savivaldybės. Šiuo metu AKR koordinuoja regioninius plėtros procesus (specializaciją) ir kitas vienijančias Savivaldybių iniciatyvas ir projektus.

* Bendra maksimali Projekto vertė – iki 500.000 Eur, t. y. preliminariai po 250.000 Eur. kiekvienam partneriui.
* Projekto tikslas – stiprinti tarpvalstybinį regioninį bendradarbiavimą ir žmogiškuosius gebėjimus bei kompetencijas, suformuojant partneryste ir pasitikėjimu grįstus bendradarbiavimo modelius tiek regionų viduje, tiek tarp Projekto partnerių, bei pasirengiant darnaus regioninio vystymosi plėtros dokumentus ir veiksmų planus iki 2030 m.
* Vienas iš svarbiausių Projekto uždavinių – padėti įgalinti abu Projekte dalyvaujančius regionus tapti stipria „iš apačios į viršų“ jėga ir balsu nacionalinėje regioninės politikos įgyvendinime, į Projekto veiklas aktyviai įtraukiant abiejų regionų politikus, bendruomenes, mokslo ir verslo subjektus.

**2. Projekto rengimo priežastys ir kuo remiantis parengtas sprendimo projektas.**

2017 m. rugpjūčio 8 d. visos septynios Regiono Savivaldybės pasirašė rezoliuciją dėl Klaipėdos regiono ekonominės specializacijos, kuria susitarė suvienyti pastangas ir veiksmus, siekiant identifikuoti Klaipėdos regiono ekonominę specializaciją bei įvertinti regiono ekonominės plėtros potencialą ir iššūkius. Nuo 2018 m. AKR, kartu su Regiono Savivaldybėmis įgyvendina Klaipėdos regiono specializacijos procesą ir rengia regiono specializacijos parengimo dokumentus. I etape (2019 m. balandžio mėn.) buvo parengta Klaipėdos regiono turizmo ir žemės ūkio sektorių plėtros studija. II etape jau pradėti darbai dėl apibendrinamojo Klaipėdos regiono specializacijos dokumento, kuris turėtų būti kertinis dokumentas ilgalaikėje planavimo perspektyvoje iki 2030 m. bei pagrindas naujajam ES finansavimo periodui po 2020 m..

Sprendimo projektas parengtas vadovaujantis vadovaudamasi Lietuvos Respublikos vietos savivaldos įstatymo 6 straipsnio 38 punktu bei atsižvelgiant į Klaipėdos miesto savivaldybės tarybos 2018 m. balandžio 26 d. sprendimą Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ ir Asociacijos visuotinio narių susirinkimo 2019 m. birželio 3 d. protokolą Nr. P19-4.

**3. Kokių rezultatų laukiama.**

AKR, dalyvaudama Projekte, ir atstovaudama Regiono Savivaldybių interesus,:

* sieks sukurti / suformuoti Regiono bendradarbiavimo platformą, kurioje būtų stiprinami savivaldos (ir regiono), verslo, mokslo ir bendruomenės ryšiai (angl. mapping) bei sinergizuojamos galimos regionų ekonominės specializacijos kartu su Kuržemės regionu;
* pasiūlys regionų bendradarbiavimo pilotinį modelį ir su tuo susijusios priemones, kurie ilgalaikėje perspektyvoje prisidėtų prie efektyvesnio ilgalaikių Savivaldybių strategijų įgyvendinimo;
* parengs aukštos kokybės (tuo tikslu numatoma bendradarbiauti su Švedų institutu) Regiono kompetencijų gebėjimų ugdymo programas / seminarus, orientuojantis į konkrečių Regiono Savivaldybių iššūkių įgyvendinimą. Bus parengtas atitinkamas specializuotą mokymų vadovas;
* daug dėmesio skirs kuriamų ir jau Projekte sukurtų produktų bei pačio proceso komunikacijai (ypač vizualinei), nes kokybiškų regioninių komunikacijos, viešinimo priemonių šiai dienai nėra. Parengta medžiaga, bus naudojama ir bendro regiono pozicionavimo viešinimui (pagal specializacijas). Medžiaga bus rengiama anglų ir lietuvių kalbomis.

Numatomos šios pagrindinės Projekto veiklos:

* reikalingų Regiono planavimo dokumentų – tikslinių Regiono strategijų / studijų ir veiksmų planų parengimas iki 2030 m.. Regiono planavimo dokumentai apims ir sumanios specializacijos prioritetų identifikavimą ir integravimą, darnaus vystymo tikslų integravimą į Regiono valdymo / planavimo procesus (pagal principą: „*žinau kaip*“, angl. know-how);
* statistinių ir išvestinių duomenų analizė siekiant sinergizuoti sektorius;
* galimo tarpregioninio bendradarbiavimo (specializacijos vertės grandinės) modelio nustatymas (analizė);
* aukšto lygmens kompetencijų kėlimo mokymai / programos / seminarai / sesijos Regiono Savivaldybėms, kuriomis bus siekiama gerinti tarpinstitucinius procesus. Mokymai / programos numatomos kartu su Projekto partneriu ir atskirai pagal Regiono poreikius. Bus sukurtas specializuotas mokymų vadovas;
* gerosios praktikos vizitų Regiono Savivaldybėms (kartu su verslu, mokslo, bendruomenės atstovais) į tikslinius (pagal sritis) užsienio regionus organizavimas. Numatomi vizitai tiek atskirai, tiek kartu su Kuržemės regiono atstovais pagal išgrynintą poreikį. Gerosios praktikos vizitai numatomi įvairiais lygmenimis;
* tarpusavio mokymosi procesų / kūrybinių stovyklų organizavimas, stiprinant principą „iš apačios į viršų“ (angl. Buttom up) ir orientuojantis į inovacijų / specializacijų poreikius;
* aktyvus informacinės medžiagos apie Projekto rezultatus rengimas patraukliomis viešinimo priemonėmis, komunikacijos kanalais, vizualinės pristatomosios medžiagos (video ir kt.) bendram Regiono viešinimui lietuvių ir anglų kalbomis rengimas.

Klaipėdos miesto savivaldybės tarybaipritarus AKR dalyvavimui Projekte partnerio teisėmis bei laimėjus paraiškų konkursą, Klaipėdos savivaldybė prisidėtų prie savo strateginių tikslų siekimo ir lyderyste grįstos, ilgalaikės Regiono plėtros užtikrinimo, kuri tiesiogiai atlieptų darnų vietos savivaldybės vystymąsi ir integraciją su Regiono ir Lietuvos strateginiais planavimo dokumentais.

**4. Sprendimo projekto rengimo metu gauti specialistų vertinimai.**

Projekto rengimo poreikio svarba buvo aptarta su Regiono Savivaldybių administracijų už strateginį planavimą atsakingų specialistų susirinkime.

Projekto rengimo iniciatyvai pritarta 2019-06-03 asociacijos „Klaipėdos regionas“ visuotiniame narių susirinkime (protokolo Nr. P19-4).

**5. Išlaidų sąmatos, skaičiavimai, reikalingi pagrindimai ir paaiškinimai.**

Galima bendra Projekto vertė (24 mėn.) – 500.000,00 Eur.

Tiksli bendra Projekto vertė bus paskaičiuota parengus paraišką, nes tai priklauso nuo įsitraukusių partnerio indėlio ir konkrečių priemonių. Atitinkamai preliminari vienam Projekto partneriui finansuojama suma galėtų svyruoti apie 250.000,00 Eur

**6. Lėšų poreikis sprendimo įgyvendinimui.**

Didžiausias galimas finansavimo intensyvumas yra 85 proc. nuo visos tinkamų finansuoti išlaidų sumos. Visi partneriai padengia iki 15 %Projekto tinkamų išlaidų. Prašomas preliminarus prisidėjimas, pritarus visoms Savivaldybėms, visam jo įgyvendinamam laikotarpiui, t. y. 24 mėn., galėtų siekti - SB apie 37,500.00 Eurų (15 %), Europos regioninės plėtros fondo (ERPF) apie 212.500,00 Eurų (85 %).

Tačiau, atkreiptinas dėmesys, kad vykdant šį Projektą partneriai lygiomis dalimis turėtų nusimatyti 100 proc. apyvartinių lėšų, nes Projekto metu patirtos išlaidos finansuojamos kompensavimo būdu.

Preliminarūs lėšų poreikis kiekvienai Regiono savivaldybei:

|  |  |  |  |  |  |  |
| --- | --- | --- | --- | --- | --- | --- |
| Planuojamas bendras projekto biudžetas, EUR | Planuojama AKR, kaip projekto partnerio dalis, EUR. | Iš kurių ERPF  85 %, EUR. | Iš kurių  SB  15 % , EUR. | Kiekvienai Savivaldybei tenkanti dalis 2020 - 2022 m, nuo bendros Projekto sumos, EUR. | Grąžinama dalis  85 %, EUR. | Kofinansuojama dalis – 15 % , EUR. |
| 500 000,00 | 250 000,00 | 212 500,00 | 37 500,00 | **35 714,29** | **30 367,14** | **5 357,15** |

Projektui įgyvendinti reikalingos lėšos būtų planuojamos 2020 – 2022 metų Klaipėdos miesto savivaldybės biudžete, pritarus dalyvauti Projekte, pateikus Projekto paraišką ir ją patvirtinus 2019 m. III ketv.. Tuomet būtų patvirtintos tikslios Projekto įgyvendinimui reikalingos lėšos, tačiau neviršijant Projektui numatytos sumos, t. y. 35 714,29 Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės, pritarus siūlomam Klaipėdos miesto savivaldybės tarybos sprendimo projektui ir pateikus Projekto paraišką bei gavus ES finansavimą, būtų:

* stiprinama regioninė politika, spartinamas sprendimų priėmimas regiono specializacijų (įskaitant sumaniąją) srityje, didinamos Regiono veiklos galimybės, stiprinimas Regiono žinomumas ir konkurencingumas tarptautiniu lygiu;
* gerinamos viešojo sektoriaus inovacijos;
* kartu su užsienio partneriais atlikta gerosios praktikos pavyzdžių analizė bei ekonominės ir socialinės regioninio bendradarbiavimo naudos analizė;
* skatinama didesnė politikų, vietos bendruomenių, verslininkų ar kitų suinteresuotų grupių įtrauktis į Regiono plėtros ir bendradarbiavimo procesą;
* didinamos Regiono žmogiškųjų kompetencijos ir įgūdžiai;
* stiprinama Regioninė politinė lyderystė;
* sukurta pirmoji tarpvalstybinė - tarpregioninė bendradarbiavimo pagal specializacijas platforma, kuri gali tapti sėkmės garantu ES naujame finansavimo periode po 2020 m.;
* ieškoma integruotų ir kompleksinių priemonių Savivaldybių ilgalaikių strategijų įgyvendinimui.

Neigiamos pasekmės arba rizika:

* jeigu Projekto administravimas būtų vykdomas netinkamai ar aplaidžiai, tai būtų grėsmė nesusigrąžinti 85 % išlaidų.
* mažėja galimybė rasti papildomų finansavimo šaltinių rengiant tokio pobūdžio tarpregioninius strateginius dokumentus.

PRIDEDAMA: Asociacijos visuotinio narių susirinkimo 2019 m. birželio 3 d. protokolo Nr. P19-4 kopija.

|  |  |
| --- | --- |
| Tarptautinių ryšių ir ekonominės plėtros skyriaus vedėja | Jurgita Činauskaitė |